b'\n_START_ARTICLE_\nVol\xc5\xa1ka Bolgarija\n_START_SECTION_\nNastanek\n_START_PARAGRAPH_\nIzvirni podatki o Vol\xc5\xa1ki Bolgariji so zelo skopi. Avtenti\xc4\x8dni bolgarski zapisi se niso ohranili, zato ve\xc4\x8dina podatkov izvira iz takratnih arabskih, perzijskih, indijskih in ruskih virov. Nekaj podatkov je bilo pridobljenih tudi z arheolo\xc5\xa1kimi izkopavanji._NEWLINE_Ozemlje Vol\xc5\xa1ke Bolgarije je bilo prvotno naseljeno z ugrofinskimi plemeni. Prabolgari so se tja priselili iz okolice Azova okrog leta 660. Vodil jih je Kotrag, sin bolgarskega kana (carja) Kubrata. V 8. stoletju so naselili pokrajino Idel-Ural (Volga-Ural), kjer so konec 9. stoletja postali vladajo\xc4\x8da populacija in zdru\xc5\xbeili razna plemena, ki so \xc5\xbeivela na tem podro\xc4\x8dju. Nekatera prabolgarska plemena so se selila \xc5\xa1e bolj na zahod in se kon\xc4\x8dno naselila v Podonavju v dana\xc5\xa1nji Bolgariji, kjer so se zlila s tamkaj\xc5\xa1njim slovanskim prebivalstvom in privzela ju\xc5\xbenoslovanski jezik in pravoslavno vero. _NEWLINE_Plemena na ozemlju Vol\xc5\xa1ke Bolgarije so se za\xc4\x8dela zdru\xc5\xbeevati v poznem 9. stoletju. Ustanovila so prestolnico Bolgar, ki je le\xc5\xbeala 160 km ju\xc5\xbeno od dana\xc5\xa1njega Kazana, ve\xc4\x8dina poznavalcev pa kljub temu meni, da niso bila povsem neodvisna od Hazarov, dokler ni Hazarov leta 965 uni\xc4\x8dil Svjatoslav I. Kijevski.\n_START_SECTION_\nVzpon\n_START_PARAGRAPH_\nVe\xc4\x8dji del prebivalstva Povol\xc5\xbeja so sestavljala tur\xc5\xa1ka plemena, med katerimi so bili Prabolgari, Suvari, Barsili, Bilari, Baland\xc5\xbeari in del Burtasov (po ibn Rustahu). Potomci tega dela Vol\xc5\xa1kih Prabolgarov z ve\xc4\x8djimi ali manj\xc5\xa1imi primesmi ugrofinskih in kip\xc4\x8da\xc5\xa1kih tur\xc5\xa1kih ljudstev so dana\xc5\xa1nji \xc4\x8cuva\xc5\xa1i in kazanski Tatari. Manj\xc5\xa1i del prebivalstva so sestavljala finska in ugrijska plemena (Esegeli in Paskatiri) iz katerih so verjetno nastali dana\xc5\xa1nji Besermeni in Tatari. _NEWLINE_Med vladanjem Almi\xc5\xa1a v zgodnjem 10. stoletju je dr\xc5\xbeavna veroizpoved postal islam. V dr\xc5\xbeavo je leta 922/923 je kot odposlanec abasidskega kalifa al-Muktadirja obiskal Ibn Fadlan. Njegova naloga je bila navezati stike med dr\xc5\xbeavama, pripeljati sodnike (kadije) in u\xc4\x8ditelje islamskega \xc5\xa1eriatskega prava in pomagati pri gradnji utrdb in mo\xc5\xa1ej. Tengrizem se je kljub uvedbi islama \xc5\xa1e vedno prakticiral._NEWLINE_Vol\xc5\xa1ka Bolgarija je obvladovava srednji tok reke Volge, zato je pred kri\xc5\xbearskimi vojnami obvladovala tudi ve\xc4\x8dino trgovine med Evropo in Azijo. Po kri\xc5\xbearskih vojnah so se med vzhodom in zahodom vzpostavile bolj prehodne trgovske poti. Prestolnica Bolgar je bila cveto\xc4\x8de mesto, ki je po velikosti in bogastvu lahko tekmovalo z najve\xc4\x8djimi sredi\xc5\xa1\xc4\x8di islamskega sveta. Glavni bolgarski trgovski partnerji so bili Vikingi, Bjarmija na ju\xc5\xbeni obali Belega morja in v pore\xc4\x8dju Severne Dvine, Jugra med reko Pe\xc4\x8doro in severnim Uralom ter Nenci. Njihova trgovina je segala do Bagdada in Konstantinopla na jugu in do zahodne Evrope do Kitajske na vzhodu. _NEWLINE_Druga ve\xc4\x8dja mesta so bila Biljar (Bil\xc3\xa4r), Suvar (Suwar), Ka\xc5\xa1an (Qa\xc5\x9fan) in \xc5\xbdukotin (C\xc3\xbck\xc3\xa4taw). Dana\xc5\xa1nji mesti Kazan in Jelabuga sta se razvili iz nekdanjih vbolgarskih obmejnih utrdb. Nekaterih bolgarskih mest, ki jih omenjajo ruske kronike, \xc5\xa1e vedno niso odkrili. Mednje spadajo O\xc5\xa1elj, Tuh\xc4\x8din, Brjahimov in Tav Ile. Nekaj mest je bilo poru\xc5\xa1enih med invazijo Mongolov. _NEWLINE_Edina voja\xc5\xa1ka sila, ki je ogro\xc5\xbeala Vol\xc5\xa1ko Bolgarijo, so bile ruske kne\xc5\xbeevine na zahodu. Rusi so v 11.stoletju ve\xc4\x8dkrat opusto\xc5\xa1ili Bolgarijo, na prehodu 12. v 13. stoletje pa so vladarji Vladimira, predvsem Andrej Pobo\xc5\xbeni in Vsevolod III., v strahu pred napadom z vzhoda sistemati\xc4\x8dno ropali bolgarska mesta. Prabolgari so zaradi strahu pred slovanskimi pritiski preselili prestonico iz Bolgarja v Biljar.\n_START_SECTION_\nPropad\n_START_PARAGRAPH_\nSeptembra 1223 je predstra\xc5\xbea D\xc5\xbeingiskanove armade pod Subedejevim poveljstvom pri Samari prvi\xc4\x8d prestopila mejo Vol\xc5\xa1ke Bolgarije in v bitki na Samarskem zavoju do\xc5\xbeivela poraz. Leta 1236 so se Mongoli vrnili in v petih letih podjarmili celo dr\xc5\xbeavo, ki je trpela tudi zaradi notranjih sporov. Vol\xc5\xa1ka Bolgarija je postala del D\xc5\xbeo\xc4\x8dijevega kanata, kasnej\xc5\xa1e Zlate horde. Razdeljena je bila na nekaj  kne\xc5\xbeevin, ki so postale vazali Zlate horde, vendar so imele nekaj avtonomije. Leta 1438 je iz najpomembnej\xc5\xa1e bolgarske kne\xc5\xbeevine nastal Kazanski kanat._NEWLINE_Po mnenju nekaterih zgodovinarjev je bilo med mongolsko invazijo ubitih ve\xc4\x8d kot 80% prebivalcev. Pre\xc5\xbeivelo prebivalstvo se je odselilo proti severu na ozemlje dana\xc5\xa1nje \xc4\x8cuva\xc5\xa1ije iz Tatarstana in ustanovilo nekaj samostojnih vojvodin. Stepska podro\xc4\x8dja Vol\xc5\xa1ke Bolgarije so naselili nomadski Kip\xc4\x8daki in Mongoli, zato je razvoj poljedelstva mo\xc4\x8dno upadel.  _NEWLINE_Bolgarska mesta so si s\xc4\x8dasoma opomogla in obnovila in postala sredi\xc5\xa1\xc4\x8da trgovine in obrti Zlate horde. Nekaj Prabolgarov, predvsem mojstrov in obrtnikov, so na silo preselili v Saraj in druga mesta Zlate horde, vendar je Vol\xc5\xa1ka Bolgarija kljub temu ostala sredi\xc5\xa1\xc4\x8de kmetijstva in obrti.'